ТекIуэныгъэр «ищхъэрэ къалащхьэми» щызыIэщIагъэкI
«Зенит-2» (Санкт-Петербург) — «Спартак-Налшык» (Налшык) — 1:1 (0:0). Санкт-Петербург. «Петровский» стадион. Гъатхэпэм и 18-м. ЦIыху 400 еплъащ.
Судьяхэр: Куликов (Саранск), Суховерхов (Воронеж), Миневич (Смоленск).
«Зенит-2»: Бабурин, Зуев, Карпов, Чернов, Зуйков (Евсеев, 51), Батютин (Исаев, 45), Сиротов, Бавин, Зырянов (Лесовой, 60), Погребняк, Проничев (Крапухин, 73).
«Спартак-Налшык»: Антипов, Мурачёв, Кузнецов, Марченкэ, Семёнов, Войнов (Каркаев, 70), Крамаренкэ, Дроздов, Мухьэммэд (Соблыр, 68), Багъэтыр (Гъурф, 51), Бойчук (Ахъядов, 77).
Топхэр дагъэкIащ: Мухьэммэд, 37 (0:1). Зуевым, 88 (1:1).
Дагъуэ къыхуащIащ: Зуйковым, Кузнецовым, Погребняк, Марченкэ.
45-нэ дакъикъэм Погребняк пенальти худэгъэкIакъым.
Урысей Федерацэм футболымкIэ и япэ дивизионым 2016-2017 гъэхэм щекIуэкI зэхьэзэхуэм мы гъэм зэрыщIадзэжрэ «Спартак-Налшыкым» зы текIуэныгъи зыIэригъэхьэфакъым. Пэжщ, икIи зэи къыхагъэщIакъым. Мис аргуэруи, Санкт-Петербург щыджэгуу, зэIущIэр иухыным дакъикъитI фIэкIа къэмынэжауэ, текIуэныгъэр зыIэщIагъэкIащ.
Дауи, нэгъуэщI щIыпIэхэм ущыIэу укъыщыхамыгъэщIэну куэд и уасэщ. Псом хуэмыдэу ар Мэзкуурэ Санкт-Петербургрэмэ. Абы щыгъуэми къыптохьэлъэ упэгъунэгъу дыдэу текIуэныгъэр щыпIэщIэкIым и деж. МахуипщI ипэкIэ, «Динамо»-м дэджэгуу, япэ щищам я хьэрхуэрэгъухэм псынщIэ дыдэу бжыгъэр зэхуэдэ ящIыжащ. Иджы «ищхъэрэ къалащхьэм» дакъикъитI къудейкIэ зыхуагъэшэчыжыфакъым.
Санкт-Петербург щыIа джэгум ди щIалэхэм я дежкIэ хъарзынэу къыщIидзат. Хэгъэрейхэм я ебгъэрыкIуэныгъэ къэскIэ абыхэм хуэфэщэн жэуап иратыжыфырт. Уеблэмэ япэ Iыхьэр щиухым ирихьэлIэу «Спартак-Налшыкым» тепщэныгъэр иубыдат. Абы и фIыгъэкIэ Мухьэммэд Шариф 37-нэ дакъикъэм хьэщIэхэр япэ иригъэщат.
Апхуэдэхэм и деж къызэрыхъу хабзэти, бжыгъэр зэхуэдэ ящIыжыну хэгъэрейхэм напIэзыпIэм зрачащ. ИкIи мыгувэу ахэр абы пэгъунэгъу дыдэ хъуат. Ди гъуэм кIуэ топым налшыдэсхэм я гъуащхьэхъумэхэм ящыщ зым IэкIэ къригъэгъэзащ. Дауи, судьям метр пщыкIузым и деж игъэлъэгъуащ. Пенальтир игъэзэщIэну бгъэдыхьащ «Зенит-2»-м и гъуащхьауэ Погребняк Кирилл. И къару къызэрихькIэ ар гъуэм еуащ, арщхьэкIэ Антипов Антон абы хуэхьэзыру къыщIэкIащ икIи топыр къиубыдащ! Ар нэщэнэфIт текIуэныгъэм ущыгугъыну.
Загъэпсэхуу къихьэжа иужькIэ санкт-петербургдэсхэр нэхъ ерыщыжу ебгъэрыкIуэ хъуащ. «Спартак-Налшыкыр» нэхъыбэу зэлIалIэр текIуэныгъэр къыхуэзыхь бжыгъэр зэрихъу-
мэнырат. АрщхьэкIэ хузэфIэкIакъым. Уеблэмэ, къыхагъэщIэным зымащIэ дыдэщ иIэжар — иужь дыдэ дакъикъэхэм Антиповым аргуэру ди командэр къри-
гъэлащ.
Зи чэзу зэрытемыгъэкIуэныгъэм къыхуихьа очко закъуэм «Спартак-Налшыкыр» аргуэру «щыхупIэм» зымащIэкIэ къыщхьэщишащ. АдэкIэ зэрыхъунур хэт ищIэн?
Иджы фыщыдгъэгъуэзэнщ япэ дивизионым иужьу щекIуэкIа зэIущIэ-хэм къарикIуа бжыгъэхэм: «Тюмень» (Тюмень) — «Тамбов» (Тамбов) — 0:0, «Енисей» (Красноярск) — «Тосно» (Ленинград область) — 0:1, «Нефтехимик» (Ниж-некамск) — «Волгарь» (Астрахань) — 2:0, «Шинник» (Ярославль) — «СКА-Хабаровск» (Хабаровск) — 1:0, «Балтика» (Калининград) — «Луч-Энергия» (Владивосток) — 0:0, «Факел» (Воронеж) — «Сибирь» (Новосибирск) — 2:0, «Кубань» (Краснодар) — «Мордовия» (Саранск) — 2:0, «Спартак-2» (Мэзкуу) — «Динамо» (Мэзкуу) — 1:1.
«Сокол» (Саратов) — «Химки»(Химки) зэIущIэр ягъэIэпхъуащ.
КъыкIэлъыкIуэ джэгугъуэр «Спартак-Налшыкым» нобэ, гъатхэпэм и 22-м, иригъэкIуэкIынущ. Бжьыхьэ кIуам (щэкIуэгъуэм и 19-м) Тюмень къалэм хуабжьу зэрыщыщIыIам къыхэкIыу ягъэIэпхъуа зэIущIэр ди щIалэхэм къапэщылъщ.
Жыласэ Заурбэч.
